
Hiru txerrikumeak 



Ama txerriak tokitan ikusten zuen semeak etxetik joango ziren eguna. Izan ere, bizkarroi 
ederrak ziren hiru txerrikumeak, eta ez hain kumeak, honezkero txerri ederrak bai. Alferrik, 
amaren etxean gozo jarraitzeko asmoa zuten. 

-Ez al da garaia nor bere etxera bizitzera joateko? -esan zien ama txerriak. 

-Tira, tira -erantzun zion Txerritxikik-. Ez al dakizu etxeak oso garestiak direla? 

-Orduan, Ian egin beharko duzue. 

-Baina, amatxo, ez al dakizu lanak oso kaskarrak direla -Txerriertainek esan. 

-Aitaren lantegian emango dizuete lana! 

Orduan, Txerrinagusik erantzun zion, oso irmo eta seguru erantzun ere: 

-Ez, amatxo. Otsoaz ahaztu zara, ala? Ipuinaz ahaztu al zara? Hau ez da txerrientzako 
herria! Azalduko dizut: Etxetik joango bagina, amatxo, nor bere etxera bizitzera, Txerritxikik 
lastozko etxola eraikiko luke, oso alferra baita. Guk esango genioke bere etxeak ez liokeela 
inolako babesik emango otsoaren aurrean, baina ez liguke batere kasurik egingo. Eta ez pentsa! 
Txerriertain ere ezpal berekoa denez, lastozkoa ez, baina egurrezko etxola erakiko luke. Honek 
ere ez lieke batere kasurik egingo nire aholkuei. Enfin, hemen neu naiz langile bakarra eta, 
harrizko etxe dotorea eraikiko nuke. Laster agertuko litzateke otsoa Txerritxikiren etxean. Putz 
eta putz egingo luke bota arte. Orduan Txerritxikik Txerriertainen etxean babesa bilatuko luke. 
Txerriertainek babesa emango lioke, noski, baina errieta ere egingo lioke: "Ene, Txerritxiki, anai 
nagusioi kasu egin izan bazenigu, otsoak ez zuen (zukeen) zure etxola hain erraz botako!". Baina 
handik laster otsoa Txerriertainen etxean agertuko litzateke. Egurrezkoa izanda, otsoari hura 
botatzea gehiago kostatuko litzaioke, baina azkenean bota egingo luke. Jakina, orduan bi 
alferrontzi horiek nire etxera etorriko lirateke babes bila. Nik babesa emango nieke, baina 
lehendabizi nire hitz epelak entzun beharko lituzkete: "Ene, anai alfer horiek, zuen etxeak 
harrizkoak egin izan bazenituzte, otsoak ez zituen (zituzkeen) hain erraz botako!". Halere, ama 
maitia, mentura hor ez litzateke bukatuko. Otsoa harrizko etxea botatzen saiatuko litzateke, 



baina lortuko ez lukeenez, bada tximiniatik sartuko litzateke. Ni ez naiz ergela, eta adi ibiliko 
nintzateke. Horregatik, sutan urez beteriko lapikoa jarriko nuke. Hara eroriko litzateke otsoa, 
kiskali egingo litzateke, eta etorritako bidetik hanka egingo luke; ez, ordea, nire hitzak entzun 
gabe: "Ene, otso gaizto hori, gure etxeetara etorri beharrean gure amaren etxera joan izan 
bazina, gure ama bakarrik aurkituko zenuen (zenukeen), etxean ez senarrik eta ez semerik, eta 
lasai asko jan ahal izango zenuen (zenukeen)". Horra, amatxo, zergatik ez garen etxetik joango! 
Zer dugu afaltzeko? 
-Txistorra! 



